- Jeg ved selv, hvor lumsk den her sygdom er, jeg har selv haft den, og jeg synes, det er bekymrende, at vi ser, at smittetallene nu går op ad. Sådan lyder det fra Aalborgs borgmester Thomas Kastrup-Larsen (S), efter det er kommet frem, at smitten stiger voldsomt i netop Aalborg Kommune. Hele otte sogn i Aalborg Kommune er lige nu i fare for at blive lukket ned på grund af høje smittetal. 817 nordjyder er testet positiv de seneste syd døgn, alene i Aalborg er tallet 517. Og den nordjyske hovedstaden placerer sig med 517 smittede den seneste uge som kommune nummer seks over kommuner med højest smittetal lige nu. - Vi skal gøre alt, hvad vi kan for at holde smitten nede, så vi undgår nedlukning i Aalborg, og vi undgår, at personer, der er følsomme i forhold til den her sygdom, bliver ramt, siger Thomas Kastrup-Larsen, som tilføjer: Vi kan ikke være for forsigtige. Kæden skal strammes Omkring 70 procent af de personer, der lige nu er smittet med corona i Aalborg, er unge, og ifølge borgmesteren hænger det uomtvisteligt sammen med, at der nu igen er blevet åbnet for nattelivet. - Jomfru Ane Gade bliver nævnt igen og igen – vi er i dialog med såvel restauratører og politi omkring Jomfru Ane Gade, men der er ingen tvivl om, at i takt med at de unge er kommet ud i nattelivet, så giver det en større social kontakt og dermed også større smittespredning, så kæden skal strammes, siger Thomas Kastrup-Larsen. Region Nordjylland har valgt at sætte ekstraordinært ind med med testindsats direkte på de aalborgensiske ungdomsuddannelser efter den stigende smitte, særligt blandt de unge. Efter pinse kan elever på Aalborg Katedralskole og Aalborg Handelsskole se frem til at få en PCR-test direkte på deres uddannelsessted, når de møder. Otte sogne er i fare Aalborgs borgmester Thomas Kastrup-Larsen opfordrer til, at alle gør, hvad de kan for at få smitten markant ned i håb om, at Aalborg ikke skal lukke ned. - Vi skal være glade for at samfundet er blevet så åbent, som det er i dag, men vi skal også overholde alle restriktioner der er, så vi ikke skal lukke ned igen. Det vil være så ærgerligt, hvis vi skal lukke ned igen, siger han. Retningslinjer fra myndigheder lige nu er, at hvis et sogn opfylder alle følgende tre kriterier, bliver det automatisk lukket ned: • Mindst 500 smittede per 100.000 indbyggere de seneste syv dage • Mindst 20 smittede personer de seneste syv dage • Positivprocent på mindst 2,5 procent de seneste syv dage De sogne, der lige nu opfylder et ud af tre krav, er Lindholm Sogn, Budolfi Sogn, Ansgars Sogn, Vor Frue Sogn, Vor Frelser Sogn, Sankt Markus Sogn, Hans Egedes Sogn og Horsens Sogn i Aalborg Kommune.

Referat:
Godt 70 procent af de 517 ny-smittede i Aalborg er unge, og borgmester Thomas Kastrup-Larsen opfordrer dem til at være forsigtige i nattelivet, for det giver for stor smittespredning, når de mødes i Jomfru Ane Gade.